YNJ sumbang penutup mulut dan hidung
KOTA KINABALU: Yayasan Nur Jauhar
(YNJ) semalam menyumbang lebih 300,000 penutup mulut dan hidung kepada petugas
barisan depan di Sabah sebagai usaha memastikan keperluan itu mencukupi
untuk kegunaan mereka yang berkhidmat membendung penularan COVID-19 di negeri
ini. Yang Dipertua Negeri Sabah, Tun
Juhar Mahiruddin selaku Penaung YNJ menyampaikan sumbangan
itu dengan diiringi isterinya Toh Puan Norlidah R.M Jasni yang juga
penasihat yayasan berkenaan pada satu majlis ringkas yang diadakan di Istana
Negeri, di sini. Bekalan penutup mulut dan hidung itu
antara lain disumbangkan kepada Jabatan Kesihatan Negeri Sabah, Polis
Kontinjen Sabah, Angkatan Tentera Malaysia, Jabatan Imigresen
Sabah, Jabatan Sukarelawan Malaysia (RELA), Jabatan Penerangan Sabah
dan RTM Sabah. Bercakap kepada pemberita selepas
itu, Pengarah Kesihatan Sabah Datuk Dr Christina Rundi berkata penutup mulut
dan hidung adalah antara peralatan perlindungan yang sememangnya diperlukan
oleh petugas barisan depan JKNS. “Sumbangan ini akan dapat
membantu JKNS mendapat bekalan peralatan kesihatan seperti penutup mulut dan
hidung untuk kegunaan petugas barisan depan,” katanya, yang turut menerima
1,000 unit peralatan perlindungan diri (PPE) daripada YNJ. Sementara itu, Pesuruhjaya Polis
Sabah Datuk Zaini Jass mengucapkan terima kasih di atas keprihatinan YNJ
memberi sumbangan penutup mulut dan hidung kepada anggota polis yang bertugas
sepanjang tempoh pelaksanaan Perintah Kawalan Pergerakan (PKP). Ucapan penghargaan turut dilahirkan
oleh Panglima 5 Divisyen Mejar Jeneral Datuk Muhammad Hafizuddeain Jantan, yang
berkata sumbangan itu akan memberi suntikan semangat kepada anggotanya untuk
menjalankan tugas sepanjang PKP dengan penuh dedikasi.–
Bernama 
See author's posts
